በአማራ ክልል የተከሰተው የአተት በሽታ አሳሳቢነቱ እየተነገረ ነው
በአማራ ክልል ከግንቦት 9 ቀን 2009 ዓ.ም. ጀምሮ የተከሰተው የአተት በሽታ፣ አሁንም አሳሳቢ ደረጃ ላይ መሆኑን የክልሉ ጤና ቢሮ አስታወቀ፡፡የክልሉ ጤና ቢሮ የኅብረተሰብ ጤና አደጋዎች መከላከልና መቆጣጠር ዋና የሥራ ሒደት አስተባባሪ አቶ ተክለ ሃይማኖት ገብረ ሕይወት ለሪፖርተር እንደተናገሩት፣ ከክረምቱ መግባት ጋር ተያይዞ በክልሉ ተከስቶ የነበረው የአተት በሽታ  አሁንም አሳሳቢ ደረጃ ላይ ነው፡፡ እንደ አስተባባሪው ገለጻ፣ በአሁኑ ወቅት የጉልበት ሥራ በሚበዛባቸው በተለይም ሰፊ የእርሻ ሥራ በሚካሄድባቸው አካባቢዎች እንደ ሰሜን ጎንደር፣ ምዕራብ ጎጃምና ደቡብ ጎንደር ባሉ ቦታዎች የበሽታው ሥርጭት አሥጊ ደረጃ ላይ ነው፡፡በእነዚህ አካባቢዎች በአንድ ሳምንት ውስጥ ብቻ ከ80 በላይ ሰዎች በበሽታው እንደተያዙ ገልጸው፣ ከእነዚህ መካከልም አራት ያህሉ ሕይወታቸውን እንዳጡ አስረድተዋል፡፡በጠበልና በሌሎች ባህላዊ ሕክምናዎች አካባቢ ዜጎች በዋናነት ለአተት በሽታ ተጋላጭ መሆናቸውን አቶ ተክለ ሃይማኖት ጠቁመዋል፡፡ አሁን የፆሙ ወቅት በማለቁና ብዙ ሰዎች ጠበል ቆይተው ወደ ቤታቸው የሄዱ በመሆኑ፣ የበሽታው ሥርጭት  ከዚህም በላይ ሊሆን እንደሚችል ሥጋታቸውን ተናግረዋል፡፡በሽታው በዚህ ክረምት በክልሉ ባሉ ሁሉም ዞኖችና አካባቢዎች እንደተከሰተ ጠቁመው፣ ‹‹ችግሩን ለመቅረፍ የክልሉ ጤና ቢሮ ሌት ከቀን እየሠራ ነው፤›› ብለዋል፡፡ በየቀኑ በበሽታው ተይዘው የሚገኙና ከበሽታው ተፈውሰው የሚወጡ ሰዎች ቁጥር ከጊዜ ወደ ጊዜ እየጨመረ መሆኑንም አክለው ገልጸዋል፡፡የሪፖርተር ምንጮች በክልሉ የተከሰተውን የአተት በሽታ አሳሳቢ ደረጃ ላይ በመድረሱ፣ ከጤና ጥበቃ ሚኒስቴር አስቸኳይ የሆነ የባለሙያ ድጋፍ እንደተጠየቀ አስረድተዋል፡፡ አቶ ተክለ ሃይማኖት ግን ይህንን አስተባብለዋል፡፡ ‹‹ትክክል ነው ድጋፍ ጠይቀናል፡፡ ጤና ጥበቃ ሚኒስቴርን በሽታ ሲከሰት ብቻ ሳይሆን በማንኛውም ጊዜ ድጋፍ እንጠይቃለን፡፡ የተጠየቀውም ባለሙያ ሳይሆን የገንዘብና የሕክምና መሣሪያ ነው፤›› ብለዋል፡፡ሪፖርተር ከታማኝ ምንጮች ለማረጋገጥ እንደቻለው ግን በክልሉ የተከሰተው የአተት በሽታ አሳሳቢ ደረጃ ላይ በመድረሱ ሳቢያ፣ አስቸኳይ የሆነ የባለሙያ፣ የቴክኒክ ድጋፍና የሕክምና መሣሪያ ድጋፍ ተጠይቋል፡፡በሽታው በዋናነት ከንፅህና ጉድለት እንደሚመጣ የገለጹት አስተባባሪው፣ በዚህ ላይ ተደጋጋሚ የሆነ የግንዛቤ ማስጨበጫ ሥራ እየተከናወነ መሆኑን አክለው ገልጸዋል፡፡የጤና ጥበቃ ሚኒስትር ይፍሩ ብርሃን (ፕሮፈሰር) ሰሞኑን ለመንግሥት ሚዲያዎች በሰጡት መግለጫ፣ በዚህ ዓመት በተለይም ከክረምቱ መግባት ጋር ተያይዞ በኢትዮጵያ ሶማሌ ክልል፣ በአማራ፣ በትግራይና በአፋር ክልሎች በሽታው መከሰቱን ተናግረዋል፡፡ ከእነዚህ ክልሎች መካከል በኢትዮጵያ ሶማሌ ክልል የተከሰተው የአተት በሽታ ብዙ ጉዳት ማድረሱን ይፋ አድርገዋል፡፡ባለፈው ዓመት በክረምት ወቅት በአዲስ አበባ ተከስተቶ በነበረው የአተት በሽታ በሺዎች የሚቆጠሩ ሰዎች ተይዘው እንደነበር የሚታወስ ሲሆን፣ በዚህም ምክንያት ብዙ ሰዎች ሕይወታቸውን አጥተዋል፡፡በአማራ ክልል ስላለው የአተት በሽታ የሥርጭት ሁኔታ በተመለከተ ከጤና ጥበቃ ሚኒስቴር መረጃ ለማግኘት የተደረገው ተደጋጋሚ ጥረት አልተሳካም፡፡  